RICH จุดตายของมาโซคิสท์แฉทุกวัน ทันเกมหุ้น
บริษัท ริช เอเชีย คอร์ปอเรชั่น จำกัด (มหาชน) หรือ RICH ทำธุรกิจเหล็ก และขาดทุนมาตลอด 5 ปีหลังสุดมาก็จริง (แม้ครึ่งแรกของปีนี้จะมีกำไรเฉพาะกิจการประมาณ 2.06 ล้านบาท แต่ข้อเท็จจริงที่ต้องบันทึกไว้ คือ หากรวมเงินลงทุนในกิจการอื่นแล้ว จะขาดทุนประมาณ 13.83 ล้านบาท) แต่ก็ยังเป็นหุ้นที่สามารถมีเสน่ห์ดึงดูดนักลงทุนระดับแมงเม่าให้เข้ามาปีกหักและเสียสละเลือดเนื้อให้ไม่เคยขาด
8 ก.ย. 2559

บริษัท ริช เอเชีย คอร์ปอเรชั่น จำกัด (มหาชน) หรือ RICH ทำธุรกิจเหล็ก และขาดทุนมาตลอด 5 ปีหลังสุดมาก็จริง (แม้ครึ่งแรกของปีนี้จะมีกำไรเฉพาะกิจการประมาณ 2.06 ล้านบาท แต่ข้อเท็จจริงที่ต้องบันทึกไว้ คือ หากรวมเงินลงทุนในกิจการอื่นแล้ว จะขาดทุนประมาณ 13.83 ล้านบาท) แต่ก็ยังเป็นหุ้นที่สามารถมีเสน่ห์ดึงดูดนักลงทุนระดับแมงเม่าให้เข้ามาปีกหักและเสียสละเลือดเนื้อให้ไม่เคยขาด
RICH กลายเป็นหุ้นขวัญใจแมงเม่าได้อย่างไร คงไม่ต้องสาธยายให้ยืดยาว…เพราะใช้พื้นที่ไม่มีจบสิ้น
รู้แค่ว่าเป็นหุ้นที่ไม่เคยขาดเหยื่อมาคอยป้อนอันโอชะตลอดมา ไม่ว่าเวลาจะผ่านไปนานแค่ไหน
นักลงทุนเข้าลงทุนในหุ้น RICH จึงเป็นคนจำพวก “มาโซคิสท์” ที่พึงพอใจกับการ “เจ็บแล้วเจ็บอีก” โดยไม่ย่อท้อต่อการลงทุนในหุ้นที่รู้ทั้งรู้ว่า โอกาสพลาดท่าเสียทีให้กับหุ้นตัวนี้ เกิดขึ้นได้เสมอ หรือทุกเมื่อ
หลายคน ขาดทุนชนิด “ซ้ำซากที่แผลเดิม” เพราะกี่ปีๆ ผู้บริหารบริษัทนี้ ยังสร้างผลขาดทุนมากกว่ากำไรมาตลอด ไม่มีท่าทีว่าจะเกิดจุดเปลี่ยนทางธุรกิจเกิดขึ้น
ไม่ใช่แค่แมงเม่าเท่านั้น แต่ชะตากรรมของนักลงทุนรายใหญ่ที่เข้ามาพัวพันหุ้นตัวนี้ มักมีจุดจบที่ไม่สวยงามเอาเสียเลย..1ถือว่าเป็นหุ้น “ต้องมนต์ดำ” ก็ว่าได้
ล่าสุดปลายสัปดาห์ก่อน RICH ประกาศเพิ่มทุนมหึมา มีรายละเอียดน่าติดตามอย่างมาก ดังนี้
-เพิ่มทุนจดทะเบียนจาก 2,400 ล้านบาท เป็น 9,600 ล้านบาท 
-ออกหุ้นใหม่จำนวน 7,200 ล้านหุ้น  โดยแบ่งหุ้นที่ออกเป็น 2 ส่วน ส่วนแรกแบ่งเสนอขายให้แก่ผู้ถือหุ้นเดิม (ที่มีชื่อในทะเบียนวันที่ 19 กันยายนเท่านั้น) จำนวน 4,800 ล้านหุ้น ใน อัตรา 1 หุ้นเดิม ต่อ 2 หุ้นใหม่ ในราคาหุ้นละ 0.30 บาท
-ส่วนที่สอง หุ้นสามัญอีก 2,400 หุ้น ออกมาเพื่อรองรับการใช้สิทธิแปลงวอร์แรนต์ หรือ ของใบสำคัญแสดงสิทธิที่จะซื้อหุ้นบริษัท (RICH-w1) จำนวน 2,400 ล้านหุ้น  ให้ผู้ซื้อหุ้นเพิ่มทุน สัดส่วน 2 ต่อ1 หน่วย ทั้งนี้ RICH-w1 อายุ 2 ปี กำหนดเงื่อนไขแปลงสภาพสัดส่วน 1 ต่อ 1 หุ้น ในราคาหุ้นละ 1 บาท
การเพิ่มทุนมโหฬารของ RICH เช่นนี้ ไม่ใช่เรื่องประหลาดใจที่จะทำให้ราคาหุ้นร่วงลงรุนแรงทันที และต่อเนื่องมาถึงวานนี้ แต่นี่ไม่ใช่ประเด็นที่น่ากังวลสำหรับนักเล่นหุ้น “ขาใหญ่” ที่วนเวียนกันเข้ามาทำราคาหุ้นโดยไม่ใส่ใจกับผลประกอบการ
เหตุผลเพราะ ราคาหุ้น RICH ไม่เคยเคลื่อนตามผลประกอบการ แต่ตามเจตนาของการทำราคาโดยก๊วนสร้างราคาชี้นำล่อแมงเม่ามาตลอดเป็นระยะๆ
พฤติกรรมของนักลงทุนรายใหญ่และแมงเม่าที่เกี่ยวกับหุ้น RICH เคยเป็นมาอย่างไร ปัจจุบันยังคงเป็นแบบนั้น ไม่น่าจะมีอะไรเปลี่ยนแปลงไปจากอดีต…แต่นับจากนี้ไป อาจจะไม่เหมือนเดิม เพราะการเพิ่มจำนวนหุ้นจำนวนมหาศาล พร้อมกับมีส่วนต่ำมูลค่าหุ้นติดตัวไปด้วย เนื่องจากการเพิ่มทุนต่ำกว่าพาร์ …น่าจะมีผลทำให้โอกาสสำหรับการจ่ายเงินปันผลของ RICH เกิดขึ้นได้น้อยมาก เพราะล่าสุดยังมีขาดทุนสะสมที่ระดับ 1,031.90 ล้านบาท
การเพิ่มทุน 4,800 ล้านห้น ด้วยราคาขายหุ้น 0.30 บาท จากราคาพาร์ 1.00 บาท แม้ทำให้ได้รับเงินสดเข้ามา 1,440 ล้านบาท แต่ก็ได้ทำให้มีส่วนต่ำมูลค่าหุ้นเพิ่มอีก 3,360 ล้านบาท ทำให้ส่วนของผู้ถือหุ้นที่ล่าสุด มีแค่ 1,100.29 ล้านบาท  ย่ำแย่กว่าเดิมเข้าอีก
คำถามก็คือ เพิ่มทุนที่ผู้ถือหุ้นไม่ได้อะไรเลย..จะไปสู่หนไหน
คำตอบอยู่ที่สติปัญญาของนักลงทุนเองว่าจะยอมให้กรรมการและผู้ถือหุ้นใหญ่จับเป็นตัวประกันหรือไม่
เงื่อนไขการเพิ่มทุนเพื่อล่อให้นักลงทุนซื้อหุ้นเพิ่มทุนโดยสัดส่วน 1 หุ้นเดิม ต่อ 2 หุ้นเพิ่มทุน ในราคาต่ำกว่าพาร์ เป็นกับดักแรก ล่อให้ใส่เงินเพิ่มทุน แต่ยังไม่หนำใจ
การแจกวอร์แรนต์สำหรับหุ้นเพิ่มทุนในอัตราส่วน 2 หุ้นเพิ่มทุน ต่อ 1 วอร์แรนต์ จึงตามมาเพื่อให้รู้สึกว่าราคาหุ้นเพิ่มทุนต่ำกว่า 0.30 บาท …ใครบ้างจะคิดเป็นอย่างอื่น ..ทั้งที่มันคือ เสียงเพลงของนางไซเรนส์ธรรมดา
ราคาหุ้นที่ระดับล่าสุด 0.40 บาท จึงทำให้ใครต่อใครหน้ามืดควักประเป๋าเพิ่มทุนได้ง่ายเหลือเกิน
ต้นคิดวิศวกรรมการเงินเยี่ยงนี้…ไม่ใช่เรื่องใหม่ ก็จริง…แต่มีประสิทธิผลชะงัดนัก……สำหรับผู้รักความเสี่ยง..…ที่ถือคติประจำตัว กล้าได้ ต้องกล้าเสีย
“อิ อิ อิ”